CELEX: 62021CN0558
Language: mt
Date: 2021-09-08 00:00:00
Title: Kawża C-558/21 P: Appell ippreżentat fit-8 ta’ Settembru 2021 minn Global Silicones Council, Wacker Chemie AG, Momentive Performance Materials GmbH, Shin-Etsu Silicones Europe BV, Elkem Silicones France SAS mis-sentenza mogħtija mill-Qorti Ġenerali (It-Tmien Awla Estiża) fit-30 ta’ Ġunju 2021 fil-Kawża T-226/18, Global Silicones Council et vs Il-Kummissjoni

15.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 462/28
            
         
      Appell ippreżentat fit-8 ta’ Settembru 2021 minn Global Silicones Council, Wacker Chemie AG, Momentive Performance Materials GmbH, Shin-Etsu Silicones Europe BV, Elkem Silicones France SAS mis-sentenza mogħtija mill-Qorti Ġenerali (It-Tmien Awla Estiża) fit-30 ta’ Ġunju 2021 fil-Kawża T-226/18, Global Silicones Council et vs Il-Kummissjoni
      (Kawża C-558/21 P)
      (2021/C 462/33)
      Lingwa tal-kawża: l-Ingliż
      
         Partijiet
      
      
         Appellanti: Global Silicones Council, Wacker Chemie AG, Momentive Performance Materials GmbH, Shin-Etsu Silicones Europe BV, Elkem Silicones France SAS (rappreżentanti: A. Bartl, advokát, A. Kołtunowska, adwokat, R. Cana, avocat, E. Mullier, avocate)
      
         Partijiet oħra fil-proċedura: American Chemistry Council, Inc. (ACC), il-Kummissjoni Ewropea, ir-Repubblika Federali tal-Ġermanja, ir-Renju Unit tal-Gran Brittanja u l-Irlanda ta’ Fuq, il-Parlament Ewropew, il-Kunsill tal-Unjoni Ewropea, l-Aġenzija Ewropea għas-Sustanzi Kimiċi
      
         Talbiet
      
      L-appellanti jitolbu li l-Qorti Ġenerali jogħġobha:
      
                  —
               
               
                  tannulla s-sentenza tal-Qorti Ġenerali fil-Kawża T-226/18;
               
            
                  —
               
               
                  tannulla l-att ikkontestat (1);
               
            
                  —
               
               
                  alternattivament, tibgħat il-kawża lura quddiem il-Qorti Ġenerali sabiex tiddeċiedi dwar ir-rikors għal annullament tal-appellanti; u
               
            
                  —
               
               
                  tikkundanna lill-konvenuta għall-ispejjeż ta’ dawn il-proċeduri, inklużi l-ispejjeż tal-proċeduri quddiem il-Qorti Ġenerali.
               
            
         Aggravji u argumenti prinċipali
      
      Insostenn tal-appell tagħhom, l-appellanti jinvokaw ħames aggravji.
      L-ewwel aggravju bbażat fuq żbalji ta’ liġi u fuq interpretazzjoni żbaljata tal-Artikolu 68(1) tar-Regolament REACH (2) meta ġie deċiż li l-konvenuta ma kisritx l-Artikolu 68(1) billi naqset espliċitament milli tikkonstata li kien hemm riskju mhux aċċettabbli.
      It-tieni aggravju bbażat fuq żbalji ta’ liġi meta ġie deċiż li l-konvenuta ma naqsitx milli tipprovdi motivazzjoni dwar għaliex ir-riskji assoċjat mad-D4/D5 fi prodotti kosmetiċi li jitlaħilħu bl-ilma ma kinux aċċettabbli. In-nuqqas tal-konvenuta li tartikola speċifikament ir-raġunijiet għal din id-determinazzjoni jikkostitwixxi nuqqas ta’ motivazzjoni u ma jippermettix stħarriġ mill-Qorti tal-Ġustizzja.
      It-tielet aggravju bbażat fuq żbalji ta’ liġi meta ġie deċiż li nuqqas ta’ ċertezza fl-evalwazzjoni tas-sustanzi PBT/ vPvB jiġġustifika approċċ fejn kull emissjoni tista’ tikkostitwixxi indiċi ta’ riskju. Billi tqis li kull emissjoni hija ekwivalenti għal riskju (jew saħansitra għal riskju mhux aċċettabbli) għall-finijiet tar-restrizzjonijiet REACH, il-konvenuta kisret l-Artikolu 68(1) u l-Artikolu 69 tar-Regolament REACH kif ukoll l-Anness XV fejn jagħmel riferiment għall-Anness I tal-istess regolament u aġixxiet b’mod li jmur kontra l-ġurisprudenza stabbilita tal-Qrati tal-Unjoni li tgħid li l-evalwazzjoni xjentifika tar-riskju ma tistax tkun ibbażata fuq il-prinċipju ta’ riskju żero.
      Ir-raba’ aggravju bbażat fuq żbalji ta’ liġi u interpretazzjoni żbaljata tal-Anness XIII REACH meta ġie deċiż li l-fattur ta’ bijokonċentrazzjoni (BCF) jieħu l-prijorità fuq data oħra, u speċifikament fuq il-fattur tal-bijomagnifikazzjoni (BMF) jew il-fattur tal-magnifikazzjoni trofika (TMF).
      Il-ħames aggravju bbażat fuq żbalji ta’ liġi u interpretazzjoni żbaljata tal-Anness XIII tar-REACH meta ġie ddeterminat li l-konvenuta ma kinitx rikjesta li tieħu inkunsiderazzjoni n-natura ibrida tad-D4 u tad-D5 fil-kuntest tad-deċiżjoni li tali sustanzi kienu jissodisfaw il-kriterji ta’ persistenza għolja (vP) u ta’ bijoakkumulazzjoni għolja (vB) previsti fl-Anness XIII tar-REACH.
      
         (1)  Regolament tal-Kummissjoni (UE) 2018/35 tal-10 ta’ Jannar 2018 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) fir-rigward tal-ottametilċiklotetrasilossan (“D4”) u tad-dekametilċiklopentasilossan (“D5”) (ĠU 2018, L 6, p. 45).
      
         (2)  Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU 2006, L 396, p. 1 u rettifiki fil-ĠU 2008, L 141, p. 22 u fil-ĠU 2007, L 136, p. 3).